Kahinda kanini mbere ya Jesu gũkua, nĩ agĩire na ndeereti na arutwo ake ana—Petero, Jakubu, Johana, na Andarea. Rĩrĩa Jesu aataaragĩria kĩmenyithia kĩa matukũ ma kũrigĩrĩria, nĩ oririe kĩũria kĩmwe kĩa bata: “Ngombo ĩrĩa ĩĩhokekete na njũgĩ nĩ ĩrĩkũ, o ĩrĩa yatuirũo nĩ mwathani wayo mũramati wa nyũmba yake, ĩheage andũ a mũciĩ irio hĩndĩ ĩrĩa yagĩrĩire yakinya?” (Mathayo 24:3, 45; Mariko 13:3, 4) Jesu eendaga kũũmĩrĩria arutwo ake atĩ arĩ ta ‘mwathi’ wao, nĩ angĩamũrire arĩa mangĩakorirũo makĩhe arũmĩrĩri ake irio cia kĩĩroho itaraaga matukũ-inĩ ma kũrigĩrĩria. Hihi nĩa mangĩakorirũo marĩ ngombo ĩyo?
Nĩ gakundi kanini ka arũmĩrĩri a Jesu aitĩrĩrie maguta. “Ngombo” ĩyo nĩyo ĩĩtagwo Kĩama Kĩrĩa Gĩtongoragia kĩa Aira a Jehova. Ĩheaga athathaiya a Jehova irio cia kĩĩroho ihinda rĩrĩa rĩagĩrĩire. Ngombo ĩyo njĩhokeku, nĩyo tũkoragwo tũcũthĩrĩirie ĩthiĩ na mbere gũtũhe ‘irio hĩndĩ ĩrĩa yagĩrĩire yakinya.’—Luka 12:42.
Nĩ ĩramataga indo cia nyũmba ya Ngai. (1 Timotheo 3:15) Jesu nĩ aaheire ngombo ĩyo wĩra mũnene wa kũramata wĩra wa ithondeka rĩa Jehova gũkũ thĩ—ĩrorage indo ciarĩo, ĩkabanga wĩra wa kũhunjia, na ĩgatũruta kũgerera ciũngano ciitũ. Kwoguo nĩguo tũkorũo na kĩrĩa tũrabatara rĩrĩa tũrakĩbatara, “ngombo ĩrĩa ĩĩhokekete na njũgĩ” ĩtũheaga irio cia kĩĩroho kũgerera mabuku marĩa tũhũthagĩra ũtungata-inĩ, o hamwe na programu iria tũkoragwo nacio thĩinĩ wa mĩcemanio na igomano.
Ngombo ĩyo nĩ njĩhokeku harĩ ma cia Bibilia na harĩ wĩra wayo wa kũhunjia ũhoro ũrĩa mwega, na nĩ njũgĩ kũringana na ũrĩa ĩrũmbũyagia maũndũ ma Kristo gũkũ thĩ na njĩra ya ũũgĩ. (Atũmwo 10:42) Jehova nĩ akoretwo akĩrathima wĩra wayo gũkagĩa wongerereku na irio nyingĩ cia kĩĩroho.—Isaia 60:22; 65:13.
Nũ waamũrirũo nĩ Jesu aheage arutwo ake irio cia kĩĩroho?
Nĩ na njĩra irĩkũ ngombo ĩyo ĩkoragwo ĩrĩ njũgĩ na njĩhokeku?
kik_Latn kik_Latn kik_Latn kik_Latn kik_Latn kik_Latn